Primeres sancions per incompliment de les normes de neteja de solars
15 de juny de 2022

L'Ordenança obliga al manteniment anual entre els mesos de març i maig

L'Ajuntament ha començat a sancionar les persones propietàries de les parcel·les i els solars que han incomplit l'Ordenança Municipal reguladora de les normes bàsiques de la seua neteja i tancament. Així, una vegada finalitzada la campanya de manteniment d'enguany, a aquelles parcel·les i solars que no compleixen els requisits se'ls ha iniciat un expedient sancionador.

Entre les directrius que marca aquesta Ordenança està l'obligatorietat de netejar i tancar les parcel·les i solars, a més de mantenir-los en condicions de seguretat, nets d'enderrocs i residus de tota mena i amb una vegetació espontània que no supere els 40 centímetres d'altura. A més, hauran de mantenir-se tots els elements vegetals degudament retallats per a no envair la via pública. Així mateix, la neteja ha d'efectuar-se almenys una vegada a l'any, entre els mesos de març i maig.

Si la parcel·la o solar incompleix les condicions bàsiques descrites en l'Ordenança, el consistori obri un procediment sancionador amb multes que poden anar des dels 750 euros si la infracció és lleu, fins als 1.500 euros si és considerada de caràcter greu.

Des del consistori es prega encaridament a les persones propietàries d'un solar o parcel·la, que seguisquen les normes exposades en l'Ordenança Municipal per a així evitar futures sancions.

L'alcalde, Salva Torrent, s'ha mostrat satisfet per la resposta d'una part de la ciutadania. No obstant això, ha recordat que per a l'eficàcia d'aquesta Ordenança és indispensable la col·laboració ciutadana i la responsabilitat cívica.